DA De Europæiske Fællesskabers Tidende L 336/1

RÅDETS AFGØRELSE

af 22. december 2000

om oprettelse af Det Europæiske Politiakademi (Cepol)

(2000/820/RIA)

RÅDET FOR DEN EUROPÆISKE UNION HAR —

under henvisning til traktaten om oprettelse af Den Europæiske Union, særlig artikel 30, stk. 1, litra c), og artikel 34, stk. 2, litra c),

under henvisning til Den Portugisiske Republiks initiativ (1),

under henvisning til udtalelse fra Europa-Parlamentet (2), og

ud fra følgende betragtninger:

(1) På mødet i Tammerfors den 15. og 16. oktober 1999 vedtog Det Europæiske Råd, at der bør oprettes et europæisk politiakademi, i det følgende benævnt »Cepol«, til efteruddannelse af det ledende personale ved de retshåndhævende myndigheder, idet der ved retshåndhævende myndigheder forstås »Law Enforcement Officials« som omhandlet i punkt 47 i formandskabets konklusioner.

(2) Det Europæiske Råd i Tammerfors vedtog, at Cepol begynder som et netværk af eksisterende nationale uddannelsesinstitutioner, uden at dette udelukker muligheden af, at der på et senere tidspunkt oprettes en permanent institution.

(3) Der findes allerede nationale, europæiske og internationale organisationer og organer, som arbejder med uddannelse af politiet, og som Cepol bør kunne samarbejde med i forbindelse med udførelsen af sine opgaver.

(4) Der bør hurtigt udvikles forbindelser mellem Cepol og de nationale uddannelsesinstitutioner i de kandidatlande, som Den Europæiske Union fører tiltrædelsesforhandlinger med, samt i Island og i Norge, så disse institutioner kan få adgang til at deltage i Cepols aktiviteter.

(5) Den Europæiske Union har været aktiv på dette område, navnlig ved at vedtage og gennemføre programmer i henhold til afsnit VI i traktaten, f.eks. rammeprogrammet for udveksling og uddannelse af samt samarbejde mellem de retshåndhævende myndigheder (Oisin) (3) og programmet for udveksling, uddannelse og samarbejde for personale med ansvar for bekæmpelsen af organiseret kriminalitet (Falcone) (4).

(6) Det er vigtigt, at Cepol i stigende grad udfører sine opgaver på baggrund af de mål, der fastsættes i de årlige handlingsprogrammer, og under behørigt hensyn til de disponible midler.

(7) Det er nødvendigt, at denne afgørelse tages op til fornyet vurdering efter tre år med henblik på at træffe afgørelse om udvidelse af Cepols opgaver og om ændringer i dets institutionelle opbygning —

TRUFFET FØLGENDE AFGØRELSE:

AFSNIT I

Organisation

Artikel 1

1. Der oprettes et europæisk politiakademi (Cepol).

2. Med forbehold af den fremtidige udvikling, jf. artikel 9, består Cepol af et netværk, der samler de nationale institutioner, som varetager uddannelse af ledende personale ved medlemsstaternes retshåndhævende myndigheder, og som arbejder tæt sammen herom.

3. Cepol har til opgave at gennemføre de programmer og initiativer, som bestyrelsen har besluttet.

Artikel 2

1. Lederne af de nationale institutioner med ansvar for uddannelse af det ledende personale ved de retshåndhævende myndigheder udgør Cepols bestyrelse. Er der flere ledere fra samme medlemsstat, udgør de en delegation.

2. Bestyrelsens formandskab varetages af lederen af en national uddannelsesinstitution i den medlemsstat, der varetager formandskabet for Rådet for Den Europæiske Union. Bestyrelsen træder sammen mindst en gang om året. Den fastsætter selv sin forretningsorden ved enstemmighed.

3. I bestyrelsen har hver delegation én stemme.

Repræsentanter for henholdsvis Generalsekretariatet for Rådet for Den Europæiske Union, Kommissionen for De Europæiske Fællesskaber og Europol indbydes til at deltage i møderne med observatørstatus uden stemmeret. Bestyrelsesmedlemmerne kan lade sig bistå af kompetente personer.

Artikel 3

1. Bestyrelsen vedtager det årlige efteruddannelsesprogram (som fastlægger det generelle pædagogiske indhold samt type, antal og varighed af de uddannelsesaktiviteter, der skal iværksættes). Den vedtager i givet fald supplerende programmer og initiativer.

2. Bestyrelsen udarbejder hvert år en beretning om Cepols aktiviteter.

3. Bestyrelsens beslutninger i medfør af stk. 1 og 2 vedtages med enstemmighed og sendes til Rådet for Den Europæiske Union, som tager dem til efterretning og påtegner dem. Bestyrelsen tager skyldigt hensyn til enhver bemærkning fra Rådet for Den Europæiske Union.

Cepols årsberetning sendes ligeledes til Europa-Parlamentet og Kommissionen for De Europæiske Fællesskaber til orientering.

Artikel 4

1. Bestyrelsen opretter et fast sekretariat, som bistår Cepol med at varetage de administrative opgaver, der er nødvendige for dets funktion og for gennemførelsen af det årlige program og i givet fald for gennemførelsen af supplerende programmer og initiativer. Sekretariatet kan oprettes ved en af de nationale uddannelsesinstitutioner for personalet ved de retshåndhævende myndigheder. Rådet for Den Europæiske Union træffer afgørelse om, hvor det faste sekretariat skal have hjemsted.

2. Sekretariatet ledes af en administrerende direktør, som bestyrelsen udnævner for tre år.

3. Alle de beslutninger, bestyrelsen træffer vedrørende sekretariatet, vedtages med enstemmighed.

Artikel 5

1. Cepols budget forvaltes af sekretariatet på grundlag af en finansforordning.

2. Udgifterne til gennemførelse af foranstaltningerne i det i artikel 3 omhandlede årlige program og Cepols driftsudgifter afholdes af medlemsstaterne i fællesskab. Med henblik herpå fastsættes hver medlemsstats årlige bidrag på grundlag af bruttonationalindkomsten (BNI) efter den nøgle, der benyttes til at bestemme BNI-delen af Fællesskabets egne indtægter med henblik på finansiering af Den Europæiske Unions almindelige budget. Hvert år udgør det foregående års BNI referencegrundlaget for den enkelte medlemsstat.

3. Cepols finansforordning og dets årlige budget opstilles af bestyrelsen med enstemmighed og forelægges medlemsstaternes regeringer, forsamlet i Rådet for Den Europæiske Union, til godkendelse.

4. Følgende udgifter afholdes over Cepols budget:

a) udarbejdelse, gennemførelse og evaluering af det årlige program

b) aflønning af eksterne personer, som bidrager til undervisningen

c) rejseudgifter for bestyrelsesmedlemmerne, dog kun for to personer pr. medlemsstat, i forbindelse med bestyrelsesmøder

d) sekretariatets almindelige drift, bortset fra af vederlaget til dets medlemmer

e) omkostninger i forbindelse med alle andre initiativer, som bestyrelsen har vedtaget, eller som den administrerende direktør har taget i henhold til finansforordningen

f) refusion af de udgifter, som den eller de medlemsstater, der betaler vederlaget til sekretariatets medlemmer, har pådraget sig, i forhold til medlemsstaternes bidrag.

5. Uden at det berører de anmodninger, medlemsstaterne forelægger, kan det faste sekretariat efter bemyndigelse fra bestyrelsen forelægge Kommissionen forslag til uddannelsesprogrammer, der skal samfinansieres, når de henhører under kompetenceområderne for de budgetprogrammer, Kommissionen administrerer.

AFSNIT II

Mål og opgaver

Artikel 6

1. Cepol har til mål ved en optimering af samarbejdet mellem de institutioner, det er sammensat af, at bidrage til uddannelsen af det ledende personale ved medlemsstaternes retshåndhævende myndigheder. Cepol støtter og udvikler en europæisk strategi med henblik på de vigtigste problemer i medlemsstaterne inden for bekæmpelse og forebyggelse af kriminalitet, opretholdelse af lov og orden og af den offentlige sikkerhed, navnlig på tværs af grænserne.

2. Cepol har følgende mål:

a) at uddybe kendskabet til de øvrige medlemsstaters retshåndhævende myndigheders nationale systemer og strukturer, til Europol og til det grænseoverskridende politisamarbejde i Den Europæiske Union

b) at forbedre kendskabet til de internationale instrumenter, navnlig dem der findes på EU-plan inden for samarbejde om bekæmpelse af kriminalitet

c) at sikre en passende uddannelse for så vidt angår respekten for de demokratiske rettigheder, navnlig forsvarets rettigheder

d) at fremme samarbejdet mellem Cepol og andre politiuddannelsesinstitutioner.

3. Cepol tilbyder ligeledes sin infrastruktur til det ledende personale ved de retshåndhævende myndigheder i de kandidatlande, som Den Europæiske Union fører tiltrædelsesforhandlinger med, samt i Island og i Norge.

Artikel 7

For at gennemføre disse målsætninger kan Cepol bl.a. iværksætte følgende foranstaltninger:

a) på grundlag af fælles standarder afholde årlige uddannelseskurser for det ledende personale ved de retshåndhævende myndigheder

b) deltage i udarbejdelsen af harmoniserede kursusprogrammer for politifolk på mellemlederniveau, for politifolk på mellemlederniveau, der arbejder i marken, og for politifolk, der arbejder i marken, vedrørende grænseoverskridende samarbejde mellem de retshåndhævende myndigheder i Europa og bidrage til udarbejdelse af relevante videreuddannelsesprogrammer

c) afholde specialkurser for retshåndhævende personale med nøglefunktioner inden for bekæmpelse af grænseoverskridende kriminalitet, idet der navnlig fokuseres på den organiserede kriminalitet

d) udarbejde og afholde kurser for undervisere

e) formidle bedste praksis og forskningsresultater

f) udarbejde og afholde kurser med henblik på at forberede politistyrkerne i Den Europæiske Union på deltagelse i ikke-militær krisestyring

g) udarbejde og afholde kurser for de retshåndhævende myndigheder fra kandidatlandene, herunder for personale, der bestrider nøglefunktioner

h) fremme relevant udveksling og udstationering af politifolk i uddannelsesøjemed

i) udvikle et elektronisk netværk til støtte for Cepol i udførelsen af dets opgaver, idet det sørger for, at der træffes de nødvendige sikkerhedsforanstaltninger

j) gøre det muligt for det ledende personale ved medlemsstaternes retshåndhævende myndigheder at opnå de nødvendige sprogkundskaber.

AFSNIT III

Andre bestemmelser

Artikel 8

Cepol undersøger i konkrete tilfælde muligheden for at lade tjenestemænd i de europæiske institutioner og i Den Europæiske Unions øvrige organer få adgang til det.

Cepol er åbent for samarbejde med de nationale uddannelsesinstitutioner for retshåndhævende myndigheder i lande uden for Den Europæiske Union. Det knytter navnlig forbindelser til de nationale uddannelsesinstitutioner i de kandidatlande, som Den Europæiske Union fører tiltrædelsesforhandlinger med, samt i Island og i Norge.

Cepol samarbejder ligeledes med relevante uddannelsesorganer på europæisk plan som f.eks. »Nordic-Baltic Police Academy« (NBPA) og »Mitteleuropäische Polizeiakademie« (MEPA).

Artikel 9

Senest i løbet af det tredje år efter, at denne afgørelse har fået virkning, forelægger Cepols bestyrelse Rådet for Den Europæiske Union en rapport om, hvordan netværket fungerer, og hvordan dets fremtid tegner sig, jf. konklusionerne fra Det Europæiske Råd i Tammerfors.

Artikel 10

Denne afgørelse får virkning dagen efter vedtagelsen.

Den anvendes fra den 1. januar 2001.

Udfærdiget i Bruxelles, den 22. december 2000. På Rådets vegne C. PIERRET Formand

(1) EFT C 206 af 19.7.2000, s. 3.

(2) Udtalelse af 17.11.2000 (endnu ikke offentliggjort i EFT).

(3) EFT L 7 af 10.1.1997, s. 5.

(4) EFT L 99 af 31.3.1998, s. 8.